Liefdespad skei vir dié 'Boer soek 'n vrou'-gunstelinge | Netwerk24
Deur Ané van Zyl 26 Februarie 2020 13:40
Al het dinge nie uitgewerk tussen hulle nie, sê Graham Lombard, 'n melk- en beesboer van Cradock in die Oos-Kaap, hy sal weer inskryf vir Boer soek 'n vrou en hy sal weer vir Ilne Prinsloo kies.
"Dit is nou ongelukkig so dat ons verhouding verby is," het Graham Woensdag gesê. "Ek is steeds baie hartseer daaroor, maar ek het net goeie goed om te sê oor haar en ek wens haar net die beste toe."
Graham sê dit was 'n gesamentlike besluit, reeds sowat twee weke gelede, om vir eers dinge tussen hom en Ilne halt te roep.
Ilne sê sy sou vir twee weke by Graham gaan kuier het op Cradock, maar ná een naweek het sy 'n gesprek begin waar hulle albei gesê het wat hulle pla.
"Ons het toe maar besluit dit is die beste om nie meer saam te wees nie. Ek het nog een aand gebly en toe neem hy my die volgende dag Bloemfontein toe. Daarna is ek terug Potchefstroom toe."
Ilne en Graham. Foto: Instagram
Ilne sê voor die gesprek het sy oorweeg om Cradock toe te trek, en het selfs werk gesoek in die dorp. Sy sê sy is hartseer oor hulle uitmekaar is. "My hart is seer, maar my vreugde is nie weg nie."
Graham sê hulle het vir dié naby aan hulle vertel as hulle gevra het. "Ons het dit nie probeer wegsteek nie. Dit is ongelukkig so dat mense lief is vir 'n goeie liefdesverhaal, en ons s'n het nou net nie gehou nie."
Die laaste keer dat Ilne 'n foto van hulle op Instagram geplaas het, was twee weke gelede, oënskynlik in 'n kwekery. Graham het onlangs sy Instagram-rekening heraktiveer.
Graham sê hy twyfel of hy ooit weer kontak sal maak met die ander vroue wat hy op die program ontmoet het. "Ek sal die proses môre weer oordoen as jy my die kans gee, en ek sal weer vir Ilne kies. Dit was die beste ervaring van my lewe."
Ilne by 'n fotosessie. Foto: Instagram
Ilne was baie gewild onder kykers en het meer as 25 000 volgelinge op Instagram. "My lewe het nogal verander, maar ek het van die begin af geweet dit gaan gebeur. Mense wil graag sien hoe 'n mooi liefdesverhaal ontvou.
"Maar my identiteit gaan nie verander weens al die belangstelling nie. My drome en visie bly dieselfde. Ek het net nou 'n nuwe platform en meer geleenthede gekry."
Ilne sê sy is nie nou op die uitkyk vir enige ander verhoudings nie, en as dit sou gebeur, die man na haar toe sal moet uitreik.
Inskrywings vir die 13de reeks met Marciel Hopkins as aanbieder is nou oop, en boere van albei geslagte, alle ouderdomme en seksuele oriëntasie kan inskryf om die liefde van hul lewe te soek.